1. L-Unjoni Ewropea tibqa' determinata fl-impenn tagħha lejn l-Afganistan u l-poplu tiegħu f'din il-fażi kritika. F'dawn l-aħħar xhur ġiet osservata sitwazzjoni serja għas-sigurtà, reġgħu seħħew attakki terroristiċi b'għadd rekord ta' diżgrazzji fost iċ-ċittadini, u kien hemm spostament intern u eżodu konkomitanti ta' eluf ta' Afgani, li għamlu pressjoni dejjem ikbar fuq ir-reġjun u l-Unjoni Ewropea. 2. Għaldaqstant, sar ferm aktar urġenti li l-Gvern tal-Afganistan u s-sħab kollha fir-reġjun jinvolvu ruħhom b'mod kredibbli biex itemmu l-kunflitt u jiżguraw ambjent stabbli. Proċess ta' paċi mmexxi mill-Afganistan u taħt ir-responsabbiltà tal-Afganistan jibqa' l-prerekwiżit għal kwalunkwe soluzzjoni dejjiema, li għandha tippreserva l-kisbiet prinċipali inkluż ir-rispett għad-drittijiet tal-bniedem u speċjalment id-drittijiet tan-nisa. L-UE tikkundanna l-attakki Talibani reċenti f'Kunduż u d-diżgrazzji fost il-popolazzjoni ċivili u l-Forzi tad-Difiża u s-Sigurtà Nazzjonali Afgani. Dawn ifakkruna fl-implikazzjonijiet għal: L-istabbiltà, l-iżvilupp u l-progress miksuba fl-Afganistan tul bosta snin. 3. Il-Kunsill jikkundanna t-telf ta' ħajjiet wara l-attakk mill-ajru fuq l-isptar tat-Tobba Mingħajr Fruntieri. Jistenna r-riżultati tal-inkjesti differenti li ġew imnedija. Il-Kunsill jenfasizza kemm hu importanti li l-partijiet kollha jikkonformaw mad-dritt u l-prinċipji umanitarji internazzjonali u li jħarsu u jirrispettaw il-faċilitajiet mediċi u umanitarji, l-aġenziji li joffru għajnuna u l-persunal tagħhom. 4. L-UE ser tkompli tgħin biex jiġu indirizzati l-kawżi fundamentali tal-migrazzjoni, bħall-faqar, il-ksur tad-drittijiet tal-bniedem u n-nuqqas ta' stabbiltà, sabiex jitnaqqsu l-inċentivi għall-migrazzjoni irregolari u biex jiġu miġġielda n-netwerks tat-traffikar. Il-Kunsill jinkoraġġixxi li jsiru sforzi marbuta mar-riintegrazzjoni tar-refuġjati, il-migranti u l-persuni spustati internament, li huma importanti għall-iżvilupp tas-soċjetà Afgana. 5. Huwa kruċjali li l-poplu Afgan ikun jista' jerġa' jikseb fiduċja fil-futur. L-aġenda ta' riforma ambizzjuża deskritta mill-President Ghani fil-Konferenza ta' Londra tal-2014 u l-"Qafas favur l-Awtonomija permezz ta' Responsabbiltà Reċiproka" (SMAF - Self-Reliance through Mutual Accountability Framework) kif ippreżentat fil-Laqgħa tal-Uffiċjali Għolja f'Kabul fil-5 ta' Settembru 2015 jixhdu l-impenn tal-Gvern tal-Unità Nazzjonali lejn bidla u riforma kredibbli. F'konformità mal-Istrateġija tal-UE għall-2014-16, l-UE tappoġġa bis-sħiħ ir-riformi tal-Gvern tal-Unità Nazzjonali li jeħtieġu b'mod urġenti aktar progress tanġibbli. 6. L-implimentazzjoni tal-aġenda ta' riforma tal-'Qafas favur l-Awtonomija' għat-tkabbir ekonomiku, l-istabbiltà makroekonomika, il-governanza tajba u t-tnaqqis tal-faqar teħtieġ azzjoni determinata mill-Gvern tal-Unità Nazzjonali kif ukoll li jibqgħu l-livelli ta' appoġġ għolja mill-komunità internazzjonali, abbażi ta' sens ta' responsabbiltà reċiproka. Tmexxija Afgana b'saħħitha fil-proċess ta' riforma u t-tisħiħ tal-isforzi biex jitwasslu servizzi liċ-ċittadini Afgani ser jippermetti li d-donaturi jallinjaw b'mod sostanzjali l-appoġġ tagħhom mal-viżjoni tal-Gvern. Governanza demokratika stabbli u inklużiva, inkluż ir-riforma tas-sistema elettorali u l-istituzzjonijiet tagħha, il-progress fl-istat tad-dritt, it-trattament tal-kawżi sottostanti li jwasslu għall-korruzzjoni, u l-promozzjoni tad-drittijiet tal-bniedem, b'mod partikolari d-drittijiet tan-nisa u t-tfal, huma fatturi ewlenin kemm għall-Gvern Afgan kif ukoll għall-komunità internazzjonali. 7. Il-Kunsill jilqa' b'interess id-deċiżjoni li tintlaqa' l-istedina tal-Gvern tal-Afganistan biex flimkien jospitaw il-Konferenza Ministerjali komprensiva li jmiss dwar l-Afganistan li ser issir fi Brussell fl-2016. L-Afganistan ser jeħtieġ l-impenn kontinwu tal-komunità internazzjonali fil-livelli attwali jew qrib tiegħu biex ikompli fit-triq lejn is-sostenibbiltà. Il-Konferenza Ministerjali ser tistabbilixxi l-qafas għall-Gvern tal-Afganistan u d-donaturi sal-2020, li ser jikkontribwixxi għal ambjent stabbli u affidabbli għall-Afganistan biex dan ikun jista' jersaq b'mod progressiv lejn l-awtonomija. Il-Konferenza ta' Brussell għandha tkun ibbażata fuq impenji konkreti u l-kisba tagħhom kemm mill-Gvern tal-Afganistan kif ukoll il-komunità internazzjonali, bl-istess mod. Il-Kunsill jistieden lir-RGħ u lill-Kummissjoni biex ikomplu bit-tħejjijiet tal-Konferenza ta' Brussell b'mod konġunt mal-Gvern tal-Afganistan u f'konsultazzjoni mill-qrib mas-sħab internazzjonali u l-atturi fir-reġjun. Ara l-paġna tal-laqgħa